Ara l-infografika tagħna u aqra biex issir taf kif l-Ewropej jimmaniġġjaw l-iskart muniċipali tagħhom, li huwa ġġenerat l-aktar mid-djar. Għalkemm l-iskart muniċipali jammonta għal inqas minn 10 % tal-aktar minn 2.5 biljun tunnellata ta' skart iġġenerat fl-UE kull sena, huwa viżibbli u kumpless ħafna fin-natura tiegħu. Fl-2018, l-UE stabbiliet objettivi ambizzjużi ġodda dwar ir-riċiklaġġ, l-iskart mill-imballaġġ u l-landfills. L-għan ta' dawn ir-regoli l-ġodda huwa li jippromwovu l-bidla lejn mudell aktar sostenibbli magħruf bħala l-ekonomija ċirkolari . F'Marzu 2020, il-Kummissjoni Ewropea ħabbret Pjan ta' azzjoni għal ekonomija ċirkolari li għandu l-għan li jnaqqas l-iskart permezz ta' ġestjoni aħjar tar-riżorsi. Il-Parlament għandu jivvota dwar rapport fuq inizjattiva proprja dwar il-pjan ta' azzjoni fil-bidu tal-2021. Infografika dwar is-sehem ta' skart skont is-settur fl-UE Il-ġenerazzjoni tal-iskart fl-Ewropa Mill-2005 sal-2018, l-ammont medju ta' skart muniċipali kif imkejjel per capita naqas fl-UE. Madankollu, ix-xejriet jistgħu jvarjaw skont il-pajjiż. Pereżempju, filwaqt li l-iskart muniċipali per capita żdied fid-Danimarka, fil-Ġermanja, fil-Greċja, f'Malta u fiċ-Ċekja, dan naqas fil-Bulgarija, fi Spanja, fl-Ungerija, fir-Rumanija u fin-Netherlands. F'termini assoluti, l-iskart muniċipali għal kull persuna kien l-ogħla fid-Danimarka, f'Malta, f'Ċipru u fil-Ġermanja, filwaqt li kien l-aktar wieħed baxx fl-Ungerija, fiċ-Ċekja, fil-Polonja u fir-Rumanija. Ix-xejra hi li stati aktar sinjuri jipproduċu aktar skart per capita. It-turiżmu kkontribwixxa wkoll għar-rati ogħla f'Ċipru u f'Malta. Infografika dwar l-objettivi tal-UE għall-iskart muniċipali fl-Istati Membri kif ukoll is-sitwazzjoni attwali Immaniġġjar tal-iskart Sabiex nieħdu ħsieb l-ambjent, jeħtieġ li l-iskart jiġi evitat jew jiġi ttrattat biex jitnaqqas l-impatt tiegħu. L-UE trid tippromwovi kemm jista' jkun il-prevenzjoni tal-iskart u l-użu mill-ġdid tal-prodotti. Jekk dan ma jkunx possibbli, tippreferi r-riċiklaġġ (inkluż l-ikkompostar), segwit mill-użu tal-iskart biex tiġi ġġenerata l-enerġija. L-għażla li tagħmel l-aktar ħsara lill-ambjent u lis-saħħa tan-nies hija sempliċement ir-rimi tal-iskart, pereżempju fil-landfills, għalkemm hija wkoll waħda mill-irħas possibbiltajiet. Skont statistika tal-2017 , 46 % tal-iskart muniċipali kollu fl-UE huwa riċiklat jew kompostat . Madankollu, il-prattiki ta' mmaniġġjar tal-iskart ivarjaw ħafna bejn il-pajjiżi tal-UE u ftit pajjiżi mhux ħażin għadhom qed jarmu ammonti kbar ta' skart muniċipali fil-landfills. Ir-rimi fil-landfills huwa kważi ineżistenti f'pajjiżi bħall-Belġju, in-Netherlands, id-Danimarka, l-Iżvezja, il-Ġermanja, l-Awstrija u l-Finlandja. F'dawn il-pajjiżi, l-inċinerazzjoni għandha rwol importanti flimkien mar-riċiklaġġ. Il-Ġermanja u l-Awstrija huma wkoll il-pajjiżi li jirriċiklaw l-aktar fl-UE. Il-prattika tar-rimi fil-landfills għadha popolari fil-partijiet tal-Lvant u tan-Nofsinhar tal-Ewropa. Għaxar pajjiżi jarmu fil-landfills nofs jew aktar minn nofs l-iskart muniċipali tagħhom. F'Malta, Ċipru u l-Greċja dan l-ammont huwa aktar minn 80 %; fil-Kroazja, ir-Rumanija, il-Bulgarija u s-Slovakkja l-ammont huwa aktar minn 60 %; filwaqt li huwa nofs jew aktar minn nofs anki fi Spanja u l-Portugall. Pajjiżi oħra jużaw ukoll l-inċinerazzjoni u jibagħtu terz jew inqas mill-iskart tagħhom fil-landfills: il-Litwanja, il-Latvja, l-Irlanda, l-Italja, Franza, l-Estonja, is-Slovenja u l-Lussemburgu. Minbarra l-Latvja u l-Estonja, dawn il-pajjiżi rriċiklaw ukoll aktar minn 40 % tal-iskart domestiku. Bejn l-2006 u l-2017, ir-rimi fil-landfills naqas sostanzjalment fis-Slovenja (69 punt perċentwali), fil-Litwanja (65 punt perċentwali), fil-Latvja (64 punt perċentwali), fl-Estonja (60 punt perċentwali) u fil-Finlandja (57 punt perċentwali). Aktar informazzjoni Video dwar l-ekonomija ċirkolari Tgħarrif dwar l-ekonomija ċirkolari (Marzu 2018) Infografika interattiva dwar l-ekonomija ċirkolari L-immaniġġjar tal-iskart muniċipali fil-pajjiżi Ewropej Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF